b'\n_START_ARTICLE_\nZagreba\xc4\x8dka grkokatoli\xc4\x8dka konkatedrala\n_START_SECTION_\nPovijest\n_START_PARAGRAPH_\nNa Gornjem gradu se i ranije, od 17. stolje\xc4\x87a, nalazila grkokatoli\xc4\x8dka crkva uz sjemeni\xc5\xa1te koje je izgra\xc4\x91eno 1681. za grkokatoli\xc4\x8dke vjernike, ve\xc4\x87inom \xc5\xbdumber\xc4\x8dane, uskoke i klerike koji su \xc5\xbeivjeli u Zagrebu i okolici. Me\xc4\x91utim, po\xc5\xbear 1766. je uni\xc5\xa1tio ve\xc4\x87inu crkvenih knjiga koji bi mogli to\xc4\x8dno datirati koliko dugo zapravo postoji grkokatoli\xc4\x8dka crkva na Gornjem gradu._NEWLINE_Sada\xc5\xa1nja crkva izgra\xc4\x91ena je za vrijeme biskupa Ilije Hranilovi\xc4\x87a 1886. godine, kada je na mjestu nekada\xc5\xa1nje crkve sv. Vasilija (1831.) podignuta nova , posve\xc4\x87ena sv. \xc4\x86irilu i Metodu. \xc5\xbdupa koristi prostore Grkokatoli\xc4\x8dkog sjemeni\xc5\xa1ta koje ustupa prostor koji slu\xc5\xbei kao \xc5\xbeupna kancelarija, a od 1932. i jednu dvoranu uz sakristiju.\n_START_SECTION_\nSada\xc5\xa1nja crkva\n_START_PARAGRAPH_\nKonkatedrala sv. \xc4\x86irila i Metoda izgra\xc4\x91ena je po nacrtu Hermana Bollea u neobizantskom stilu historicizma.  U crkvi su i vrijedne slike Ivana Ti\xc5\xa1ova. Ikone na ikonostasu izradili su E.A. Bu\xc4\x8devski i prof. Nikola Ma\xc5\xa1i\xc4\x87. U zvoniku crkve koji je visine 50 m nalaze se tri zvona: najve\xc4\x87e te\xc5\xa1ko 782 kg posve\xc4\x87eno je sv. \xc4\x86irilu i Metodu, srednje te\xc5\xbeine 395 kg posve\xc4\x87eno je Presvetoj Bogorodici i najmanje te\xc5\xa1ko 230 kg posve\xc4\x87eno je sv. Vasiliju. Crkva posjeduje dragocjeni kri\xc5\xbe za tetrapod, kivot i dvije pla\xc5\xa1tanice, te umjetni\xc4\x8dki izra\xc4\x91en komplet ripida za kri\xc5\xbeem.'